Real Madrid a învins-o pe Bayern Munchen în a doua manșă a semifinalelor Ligii Campionilor. Spaniolii s-au calificat în finală, după 4-3 la general cu bavarezii, unde o vor întâlni pe Borussia Dortmund.
Rio Ferdinand a trăit meciul la intensitate maximă, mai ales după ce a luat o turnură neașteptată. Real Madrid s-a calificat dramatic, cu două goluri înscrise în trei minute de proaspăt-intratul Joselu.
Conform Marca, englezul a fost filmat celebrând golul calificării lui Real Madrid într-o frenezie totală, foarte aproape de gazon. Angajat al TNT Sport, fostul fundaș a părut fanul madrilenilor în acest meci, Ferdinand fiind un admirator al lui Bellingham.
Golul de 2-1 al madrilenilor a fost semnat de Joselu, după un assist de excepție al lui Antonio Rüdiger. Imediat după pasa de gol, fundașul german a venit în tribune pentru a se bucura alături de fani.
Rio Ferdinand, văzând că faza va fi analizată VAR, a încercat să îl liniștească pe Antonio Rüdiger în frenezia stadionului. Golul a fost validat, iar tribunele au luat foc din nou, după ce Joselu a fost eroul madrilenilor.
Real Madrid nu era foarte bine cotată înaintea acestui sezon, cu șanse mici la Liga Campionilor. Multe dintre casele de pariuri internaționale îi plasau pe madrileni abia pe locul cinci în topurile preferatelor.
De-a lungul campaniei, Real Madrid a trecut în grupe de Napoli, Braga și Union Berlin, cu maxim de puncte. Optimile de finală au adus altă formație germană împotriva madrilenilor, anume RB Leipzig, eliminată cu 2-1 la general.
În sferturi, Real Madrid a întâlnit-o pe mult mai bine cotata Manchester City, pe care a eliminat-o dramatic. Spaniolii au trecut la penalty-uri de trupa lui Pep Guardiola, unde vedetele englezilor s-au făcut de ras.
Finala o aduce în fața lui Real Madrid pe Borussia Dortmund, ultima formație germană din competiție. Meciul a fost unul dorit de mulți fani, care vor să vadă ultimul dans al lui Marco Reus la germani.